b'\n_START_ARTICLE_\nRM-70\n_START_SECTION_\nOpis\n_START_PARAGRAPH_\nSistem RM-70 je namenjen izvajanju nenadnih, hitrih in mo\xc4\x8dnih artilerisjkih akcij po odprtih ciljih. V prvi vrsti se uporablja za napad na \xc5\xbeivo silo, voja\xc5\xa1ke baze, letali\xc5\xa1\xc4\x8da, pristani\xc5\xa1\xc4\x8da, skladi\xc5\xa1\xc4\x8da, poveljni\xc5\xa1ke centre in centre za zveze ter za protiartilerijsko bojevanje._NEWLINE_Lanser RM-70 je postavljen na predelano podvozje tovornjaka Tatra 813 s pogonom 8x8. \xc5\xa0tiri\xc4\x8dlanska posadka sistema je name\xc5\xa1\xc4\x8dena v \xc5\xa1ofersko kabino na prednjem delu tovornjaka, na zadnjem delu pa je name\xc5\xa1\xc4\x8den lanser s 40 122-milimetrskimi cevmi ter rezervne rakete. _NEWLINE_Za pogon vozila skrbi dvanajstvaljni dizelski motor Tatra T-930-3, ki razvije 199 kW pri 2700 obratih v minuti. Mo\xc4\x8d motorja se prena\xc5\xa1a na vseh osem koles, za la\xc5\xbeje premikanje po brezpotjih pa ima votilo vgrajen sistem za centralno regulacijo pritiska v pnevmatikah. Kabina tovornjaka je za\xc5\xa1\xc4\x8ditena z oklepom, ki varuje posadko pred izstrelki pehotnega oro\xc5\xbeja in manj\xc5\xa1imi drobci, poskrbljeno pa je tudi za RKB za\xc5\xa1\xc4\x8dito._NEWLINE_Lanser je sestavljen iz 40 cevi kalibra 122,4 mm. Po horizontali pokriva do 172\xc2\xb0, po elevaciji pa od 0\xc2\xb0 do +50\xc2\xb0. Iz lanserja lahko izstreljujejo vse standardne rakete kalibra 122 mm, razvite za ruski sistem BM-21 Grad. Minimalni domet z ru\xc5\xa1ilno-razpr\xc5\xa1ilno bojno glavo je 1600 m, maksimalni pa 20380 m. Rakete se lahko izstreljuje posami\xc4\x8dno ali v rafalih (40 projektilov v 18 - 22 sekundah). V bojnem kompletu je skupaj 80 raket (dve polnjenji), \xc4\x8das, potreben za ponovno polnjenje lanserja pa je 2 do 3 minute.'